হাঙ্গেরীয় ফুটবল ফেডারেশন
হাঙ্গেরীয় ফুটবল ফেডারেশন (হাঙ্গেরীয়: Magyar Labdarúgó Szövetség, ইংরেজি: Hungarian Football Federation; এছাড়াও সংক্ষেপে এমএলএসজেড এবং এইচএফএ নামে পরিচিত) হচ্ছে হাঙ্গেরির ফুটবলের সর্বোচ্চ নিয়ন্ত্রক সংস্থা। এই সংস্থাটি ১৯০১ সালের ১৯শে জানুয়ারি তারিখে প্রতিষ্ঠিত হয়েছে। এটি প্রতিষ্ঠার ৬ বছর পর ফুটবলের সর্বোচ্চ সংস্থা ফিফার সদস্যপদ লাভ করে, এর পাশাপাশি প্রতিষ্ঠার ৫৩ বছর পর ১৯৫৪ সালে সংস্থাটি তাদের আঞ্চলিক সংস্থা উয়েফার সদস্যপদ লাভ করে। এই সংস্থার সদর দপ্তর হাঙ্গেরির রাজধানী বুদাপেস্টে অবস্থিত। এই সংস্থাটি হাঙ্গেরির পুরুষ, নারী এবং অনূর্ধ্ব-২১ দলের পাশাপাশি ঘরোয়া ফুটবলে নেমজেতি বয়নকশাগ এবং মাগিয়ার কুপার মতো প্রতিযোগিতার সকল কার্যক্রম পরিচালনা করে। বর্তমানে হাঙ্গেরীয় ফুটবল ফেডারেশনের সভাপতির দায়িত্ব পালন করছেন সান্দোর চানি এবং সাধারণ সম্পাদকের দায়িত্ব পালন করছেন মার্তোন ভাগি। জিয়র্জি সেপেসি ১৯৭৮ সাল হতে ১৯৮৬ সাল পর্যন্ত হাঙ্গেরীয় ফুটবল ফেডারেশনের সভাপতি ছিলেন।